飲酒
作者：陸游
朝代：宋

paragraphs: 六十四民安在哉，千八百國俱烟埃。
世人一漚寄巨海，對酒不醉吁可哀。
平生清狂今白首，芒屨布裘稱野叟。
晨興窗几網蛛絲，石洞書來餉名酒。
看月直到月無時，尋花直到花片飛。
醉中往往花壓帽，鄰里聚看湖邊歸。
先生兩耳不須洗，利名不到先生耳。
狂歌起舞君勿嘲，青山白雲終醉死。